CELEX: 32020D0280
Language: bg
Date: 2020-02-20 00:00:00
Title: Решение за изпълнение (ЕС) 2020/280 на Комисията от 20 февруари 2020 година относно продължаването на засиленото наблюдение на Гърция (нотифицирано под номер С(2020) 901) (само текстът на гръцки език е автентичен)

28.2.2020   
               
               
                  BG
               
               
                  Официален вестник на Европейския съюз
               
               
                  L 59/9
               
            
         РЕШЕНИЕ ЗА ИЗПЪЛНЕНИЕ (ЕС) 2020/280 НА КОМИСИЯТА
         от 20 февруари 2020 година
         относно продължаването на засиленото наблюдение на Гърция
         
            
               (нотифицирано под номер С(2020) 901)
            
         
         (само текстът на гръцки език е автентичен)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 472/2013 на Европейския парламент и на Съвета от 21 май 2013 г. за засилване на икономическото и бюджетно наблюдение над държавите членки в еврозоната, изпитващи или застрашени от сериозни затруднения по отношение на финансовата си стабилност (1), и по-специално член 2, параграф 1 от него,
         като има предвид, че:
         
                     (1)
                  
                  
                     След като на 20 август 2018 г. изтече финансовата помощ по линия на Европейския механизъм за стабилност, с Решение за изпълнение (ЕС) 2018/1192 на Комисията (2) беше задействано засилено наблюдение за Гърция за период от шест месеца, считано от 21 август 2018 г. Впоследствие засиленото наблюдение беше удължено два пъти (3), всеки път за допълнителен период от шест месеца, последният от които от 21 август 2019 г. нататък.
                  
               
                     (2)
                  
                  
                     От 2010 г. до момента Гърция е получила значителна по размер финансова помощ, вследствие на което непогасените задължения на Гърция към държавите членки от еврозоната, Европейския инструмент за финансова стабилност и Европейския механизъм за стабилност възлизат на общо 243 700 милиона евро. Гърция получи финансова подкрепа от европейските си партньори при изгодни условия, а през 2012 г. и отново през 2017 г. (този път по линия на Европейския механизъм за стабилност) бяха приети специфични мерки за осигуряване на по-голяма устойчивост на обслужването на дълга. На 22 юни 2018 г. в рамките на Еврогрупата бе постигната договореност на политическо равнище да бъдат въведени допълнителни мерки за гарантиране на устойчивостта на обслужването на дълга. Те включват удължаване на среднопретеглените матуритети с още 10 години, отсрочване на плащането на лихви и на амортизацията с още 10 години, както и прилагане на други мерки по отношение на дълга. Две допълнителни мерки (премахването на постъпателния лихвен марж, свързан с транша по обратното изкупуване на дългове в рамките на програмата по Европейския инструмент за финансова стабилност, считано от 2018 г., и възстановяването на прехвърлянето на суми, равностойни на приходите на националните централни банки от еврозоната по гръцките държавни облигации, държани съгласно споразумението относно нетните финансови активи и програмата за пазарите на ценни книжа) могат да бъдат договаряни два пъти годишно в рамките на Еврогрупата въз основа на докладване на положителни резултати по линия на засиленото наблюдение на това дали Гърция изпълнява ангажиментите си в областта на политиката след приключването на програмата. В това отношение отпускането на първия и втория транш от мерки във връзка с дълга, зависещи от провеждането на дадена политика, бе осъществено след съгласие от Еврогрупата съответно през април и декември 2019 г.
                  
               
                     (3)
                  
                  
                     Гърция пое ангажимент в рамките на Еврогрупата да продължи и да завърши всички съществени реформи, приети във връзка с програмата за подкрепа на стабилността по Европейския механизъм за стабилност („програмата“), и да запази целите на важните реформи, приети в рамките на тази програма и на предшестващите я програми. Гърция пое също ангажимент да осъществи специфични действия в областта на фискалните и фискално-структурните политики, социалното подпомагане, финансовата стабилност, пазара на труда и продуктовите пазари, приватизацията и публичната администрация. Тези специфични действия, които са посочени в приложение към изявлението на Еврогрупата от 22 юни 2018 г., ще допринесат за премахването на прекомерните макроикономически дисбаланси в Гърция и на източниците или потенциалните източници на икономически трудности.
                  
               
                     (4)
                  
                  
                     На 27 февруари 2019 г. Комисията публикува доклада си за 2019 г. за Гърция (4). Комисията стигна до заключението, че макар Гърция успешно да е възстановила бюджетния си баланс и значително да е ограничила дефицита по текущата сметка, тя е засегната от прекомерни макроикономически дисбаланси (5) като последица от кризата. Те са свързани с големия държавен дълг, отрицателната нетна международна инвестиционна позиция, високото равнище на необслужваните кредити в счетоводните баланси на банките и все още високата безработица. Тези констатации бяха допълнително потвърдени от доклада за механизма за предупреждение, приет от Комисията на 17 декември 2019 г. въз основа на Регламент (ЕС) № 1176/2011 на Европейския парламент и на Съвета (6), който определи, че Гърция ще бъде една от държавите членки, за които ще бъде извършен задълбочен преглед през 2020 г. По-специално докладът сочи, че публичният дълг в Гърция достигна 181,2 % от брутния вътрешен продукт в края на 2018 г., което е най-високото равнище в Съюза. Нетната международна инвестиционна позиция от -143,3 % от брутния вътрешен продукт през 2018 г. остава много висока, въпреки че тя включва голям външен публичен дълг при изключително изгодни условия. Освен това, въпреки значителното намаляване на дефицита по текущата сметка, то продължава да бъде недостатъчно, за да подпомогне намаляването на огромната нетна международна инвестиционна позиция със задоволителен темп, така че тя да се понижи до равнища, които се считат за предпазливи. Въпреки че безработицата продължи да намалява от най-високата си стойност от 27,8 % през 2013 г., през октомври 2019 г. тя все още възлизаше на 16,6 %. Дълготрайната безработица (12,1 % през третото тримесечие на 2019 г.) и младежката безработица (35,6 % през октомври 2019 г.) продължават да са много високи, въпреки че и те значително намаляха в сравнение с пиковите си стойности по време на кризата (дълготрайната безработица достигна най-високата си стойност от 19,9 % през второто тримесечие на 2014 г., а младежката безработица достигна 60,2 % през февруари 2013 г.).
                  
               
                     (5)
                  
                  
                     С оглед на задълбочения преглед за 2019 г., направен от Комисията, и въз основа на оценката на Комисията Съветът разгледа националната програма за реформи за 2019 г. и програмата за стабилност за 2019 г. Той препоръча (7) на Гърция да предприеме действия през 2019 г. и 2020 г., за да постигне устойчиво икономическо възстановяване и да се справи с прекомерните макроикономически дисбаланси, като продължи и завърши реформите в съответствие с ангажиментите, поети за периода след приключването на програмата в рамките на заседанието на Еврогрупата от 22 юни 2018 г. Освен това Съветът препоръча на Гърция да насочи икономическата си политика във връзка с инвестициите към конкретни приоритетни области, за да създаде солидни условия за растеж, като същевременно намалява регионалните различия и гарантира социалното приобщаване.
                  
               
                     (6)
                  
                  
                     Комисията публикува четвъртата си оценка по линия на засиленото наблюдение на Гърция (8) на 20 ноември 2019 г. В нея се стига до заключението, че Гърция е предприела необходимите действия за изпълнение на своите конкретни ангажименти за реформи за средата на 2019 г., но че предприемането на по-нататъшни действия ще бъде от решаващо значение за завършването и където е необходимо, за ускоряването на реформите. В оценката се вземат предвид усилията на новата администрация през последните месеци да изпълни поетите ангажименти в условията на предлагането на по-широка програма за реформи и желанието ѝ да ги подготви в тясно сътрудничество с институциите.
                  
               
                     (7)
                  
                  
                     Понастоящем органите наваксват с реформите във финансовия сектор, но плановете за това трябва да се конкретизират в по-голяма степен. Ликвидността на гръцките банки се подобри допълнително и има признаци, че достъпът на банките до пазара постепенно се възстановява, но наследените рискове и предизвикателства остават големи. Капиталовата им позиция продължава да е адекватна, но може да бъде подложена на натиск в краткосрочен план, например поради постепенното премахване на преходните пруденциални мерки. Банките все още трябва да се справят с голям обем необслужвани кредити: въпреки че обемът им постепенно намалява от върховото равнище от 107,2 милиарда евро, достигнато през март 2016 г., в края на септември 2019 г. този обем все още беше много висок в размер на 71,2 милиарда евро, или 42,1 % от общия размер на брутните балансови експозиции по заеми, отпуснати на клиенти. След като бъде изпълнена, приетата неотдавна схема за защита на активите „Херкулес“ има за цел да улесни значителното ускоряване на настоящите стратегии за намаляване на необслужваните кредити в банковия сектор. Сред другите предизвикателства са крехката рентабилност на сегашната среда с ниски лихви и здравата връзка между държавата и банките, включително чрез високия дял на отсрочените данъчни кредити в капитала на банките. Подобряването на ликвидността на гръцките банки и повишеното доверие на вложителите доведоха до пълното премахване на капиталовия контрол от 1 септември 2019 г.
                  
               
                     (8)
                  
                  
                     Въпреки постигнатия през последните години напредък Гърция все още е изправена пред сериозни предизвикателства по отношение на стопанската си среда и съдебната система. Макар че Гърция отбеляза напредък в области като намаляването на времето за регистриране на стопанска дейност и подобряването на защитата на миноритарните инвеститори, тя все още изостава значително от най-добрите резултати в няколко области на структурните компоненти на водещите сравнителни показатели (напр. необходимото време за постановяване на съдебно решение, изпълнението на договори, регистрирането на собственост, уреждането на несъстоятелност и др.).
                  
               
                     (9)
                  
                  
                     След като през 2010 г. ѝ бе отнета възможността да взема заеми на финансовите пазари, от юли 2017 г. Гърция започна да си възвръща достъпа до пазара чрез емитирането на държавни облигации. Доходността на гръцките държавни облигации започна да намалява бавно след успешното приключване на програмата по линия на Европейския механизъм за стабилност (ЕМС) през 2018 г. и допълнително намаля значително през втората половина на 2019 г., достигайки рекордно ниски стойности от 1,4 % за 10-годишния матуритет през декември 2019 г., което представлява намаление в сравнение с нивото от 4,3 % предходната година. Условията, при които Гърция взема заеми, остават обаче нестабилни на фона на външните икономически рискове и вътрешната уязвимост. Гърция получи също така по-добри рейтинги от агенциите за кредитен рейтинг, но продължава да бъде под инвестиционния рейтинг.
                  
               
                     (10)
                  
                  
                     Като се има предвид посоченото по-горе, Комисията заключава, че условията, оправдаващи въвеждането на засилено наблюдение съгласно член 2 от Регламент (ЕС) № 472/2013, все още са налице. По-специално Гърция продължава да е изправена пред рискове за финансовата си стабилност, които рискове, ако се реализират, могат да доведат до отрицателни последици за други държави членки от еврозоната. Възникването на такива отрицателни последици може да стане косвено — чрез повлияване на доверието на инвеститорите, а по този начин и на разходите за рефинансиране на банките и на държавния дълг в други държави членки от еврозоната.
                  
               
                     (11)
                  
                  
                     Поради това в средносрочен план Гърция трябва да продължи да приема мерки, целящи премахване на източниците или потенциалните източници на трудности, и да провежда структурни реформи в подкрепа на стабилно и устойчиво икономическо възстановяване с цел смекчаване на наследените последици от няколко фактора. Те включват тежкия и продължителен спад по време на кризата, размера на дълга на Гърция, уязвимите места на финансовия ѝ сектор, продължаващите относително здрави взаимовръзки между финансовия сектор и публичните финанси на Гърция, включително чрез държавна собственост, риска от разпространение на сериозни напрежения в някой от тези сектори в други държави членки, както и експозицията на държавите членки от еврозоната към гръцкия държавен дълг.
                  
               
                     (12)
                  
                  
                     За да бъдат преодолени остатъчните рискове и с цел наблюдение на изпълнението на поетите за целта ангажименти, изглежда необходимо и целесъобразно да бъде продължено засиленото наблюдение на Гърция съгласно член 2, параграф 1 от Регламент (ЕС) № 472/2013.
                  
               
                     (13)
                  
                  
                     На Гърция бе предоставена възможност да изрази становището си относно оценката на Комисията чрез писмо, изпратено на 22 януари 2020 г. В отговора си от 27 януари 2020 г. Гърция като цяло изрази съгласие с оценката на Комисията на икономическите предизвикателства, пред които е изправена, което съгласие е основанието за продължаване на засиленото наблюдение.
                  
               
                     (14)
                  
                  
                     Гърция ще продължи да получава техническа подкрепа по Програмата за подкрепа на структурните реформи (съгласно Регламент (ЕС) 2017/825 на Европейския парламент и на Съвета (9)) за разработването и провеждането на реформи, включително за продължаването и завършването на съществени реформи в съответствие с поетите ангажименти в областта на политиката, които са подложени на засилено наблюдение.
                  
               
                     (15)
                  
                  
                     Комисията възнамерява да работи в тясно сътрудничество с Европейския механизъм за стабилност, в контекста на системата си за ранно предупреждение, при осъществяването на засиленото наблюдение,
                  
               ПРИЕ НАСТОЯЩОТО РЕШЕНИЕ:
         
            Член 1
            Периодът на засилено наблюдение на Гърция съгласно член 2, параграф 1 от Регламент (ЕС) № 472/2013, задействан с Решение за изпълнение (ЕС) 2018/1192, се удължава с още шест месеца, считано от 21 февруари 2020 г.
         
         
            Член 2
            Адресат на настоящото решение е Република Гърция.
         
         
            Съставено в Брюксел на 20 февруари 2020 година.
            
               
                  За Комисията
               
               Paolo GENTILONI
               
                  Член на Комисията
               
            
         
         
            (1)  ОВ L 140, 27.5.2013 г., стр. 1.
         
            (2)  Решение за изпълнение (ЕС) 2018/1192 на Комисията от 11 юли 2018 г. относно задействането на засилено наблюдение за Гърция (ОВ L 211, 22.8.2018 г., стр. 1).
         
            (3)  Решение за изпълнение (ЕС) 2019/338 на Комисията (ОВ L 60, 28.2.2019 г., стр. 17) и Решение за изпълнение (ЕС) 2019/1287 на Комисията (ОВ L 202, 31.7.2019 г., стр. 110).
         
            (4)  SWD(2019) 1007 final.
         
            (5)  COM(2019) 150 final.
         
            (6)  Регламент (ЕС) № 1176/2011 на Европейския парламент и на Съвета от 16 ноември 2011 г. относно предотвратяването и коригирането на макроикономическите дисбаланси (OB L 306, 23.11.2011 г., стр. 25).
         
            (7)  Препоръка на Съвета от 9 юли 2019 г. относно националната програма за реформи на Гърция за 2019 г. и съдържаща становище на Съвета относно програмата за стабилност на Гърция за 2019 г.
         
            (8)  Европейска комисия: Доклад за засиленото наблюдение — Гърция, ноември 2019 г., Institutional Paper 116, ноември 2019 г.
         
            (9)  Регламент (ЕС) 2017/825 на Европейския парламент и на Съвета от 17 май 2017 г. за създаването на Програмата за подкрепа на структурните реформи за периода 2017—2020 г. и за изменение на регламенти (ЕС) № 1303/2013 и (ЕС) № 1305/2013 (ОВ L 129, 19.5.2017 г., стр. 1).